PATVIRTINTA

Kauno miesto savivaldybės

mero

2024 m. balandžio 5 d.

potvarkiu Nr. M-331

**PARAIŠKŲ VERTINIMO KOMISIJOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Šis reglamentas nustato Paraiškų vertinimo komisijos (toliau – Komisija) sudarymą, darbo organizavimą, funkcijas, teises, pareigas ir atsakomybę. Komisija sudaroma atrinkti paraiškas dalyvauti įgyvendinant Kauno miesto savivaldybės 2023–2025 metų užimtumo didinimo programą, patvirtintą Kauno miesto savivaldybės tarybos 2023 m. kovo 28 d. sprendimu Nr. T-108 „Dėl Kauno miesto savivaldybės 2023–2025 metų užimtumo didinimo programos patvirtinimo“ (toliau – Programa).

2. Komisija savo veikloje vadovaujasi Lietuvos Respublikos užimtumo įstatymu, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“, Programa, Kauno miesto savivaldybės mero 2024 m. kovo 15 d. potvarkiu Nr. M-274 „Dėl Kauno miesto savivaldybės 2023–2025 metų užimtumo didinimo programos paraiškų pateikimo, vertinimo ir programos įgyvendinimo tvarkos aprašo patvirtinimo“ (toliau – Programos įgyvendinimo tvarkos aprašas), kitais Lietuvos Respublikos teisės aktais ir šiuo reglamentu.

3. Komisija savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų. Priimdama savo sprendimus Komisija yra savarankiška.

4. Komisija atskaitinga Kauno miesto savivaldybės (toliau – Savivaldybė) merui. Komisija turi teisę atsisakyti vykdyti teisės aktų reikalavimų neatitinkantį pavedimą.

**II SKYRIUS**

**KOMISIJOS SUDARYMAS IR DARBO ORGANIZAVIMAS**

5. Komisiją sudaro ir jos sudėtį keičia Savivaldybės meras savo potvarkiu. Į Komisijos posėdžius kviečiami Užimtumo tarnybos prie Lietuvos Respublikos socialinės apsaugos ir darbo ministerijos Kauno departamento ir socialinių partnerių atstovai. Komisija į posėdžius prireikus gali kviestis atsakingų Savivaldybės administracijos padalinių vadovus arba jų įgaliotus asmenis, ekspertus.

6. Komisijos veiklos forma yra posėdžiai. Komisijos pirmininkas paskiria posėdžio laiką ir vietą, sudaro posėdžio darbotvarkę, nurodo, kokios paraiškos dalyvauti įgyvendinant Programą (toliau – paraiškos) bus vertinamos Komisijos posėdžio metu. Komisijos posėdžio darbotvarkė gali būti keičiama posėdžio metu, jei tam pritaria dauguma posėdyje dalyvaujančių Komisijos narių.

7. Komisijos veiklai vadovauja ir jos darbą organizuoja Komisijos pirmininkas. Jei Komisijos pirmininkas negali dalyvauti Komisijos posėdyje, posėdžiui pirmininkauja ir atlieka šiame reglamente Komisijos pirmininkui priskirtas funkcijas Komisijos pirmininko pavaduotojas. Komisijos posėdis gali vykti, jeigu jame dalyvauja ne mažiau kaip pusė Komisijos narių.

8. Komisijos posėdžių medžiagą rengia ir posėdžius protokoluoja Komisijos sekretorius. Komisijos sekretorius yra Komisijos narys. Komisijos posėdžiai protokoluojami ir daromas garso įrašas. Komisijos posėdžiai gali būti organizuojami nuotoliniu būdu, naudojant telekomunikacijos priemones (vaizdo ir garso konferencijos ryšiu) ir protokolus pasirašant elektroniniu būdu.

9. Sprendimus Komisija priima posėdžiuose. Komisijos sprendimai įforminami posėdžio protokolu, kurį pasirašo Komisijos (posėdžio) pirmininkas ir Komisijos sekretorius. Komisijos išvadas, pasiūlymus ir kitus dokumentus pasirašo Komisijos pirmininkas.

10. Sprendimai priimami posėdyje dalyvaujančių Komisijos narių balsų dauguma. Jei balsai pasiskirsto po lygiai, lemiamas yra Komisijos (posėdžio) pirmininko balsas.

**III SKYRIUS**

**KOMISIJOS FUNKCIJOS IR PARAIŠKŲ vertinimo tvarka**

11. Komisija pirmame posėdyje peržvelgia paraiškas gavusi Savivaldybės administracijos Socialinių paslaugų skyriaus (toliau – Skyrius) parengtą informaciją apie užregistruotas paraiškas ir jų atitiktį Programos reikalavimams pagal kriterijus, nurodytus Programos įgyvendinimo tvarkos apraše.

12. Vertintinas paraiškas Komisijos pirmininkas paskirsto Komisijos nariams. Kiekvieną paraišką įvertina du Komisijos nariai, užpildydami vertinimo anketos formą (šio reglamento 1 priedas), nustato siūlomo finansavimo intensyvumą ir kitas finansavimo sąlygas kiekvienai siūlomai finansuoti paraiškai.

13. Apibendrinęs gautus Komisijos vertinimus ir pasiūlymus dėl paraiškų finansavimo, Komisijos pirmininkas gali paskirti paraišką papildomai įvertinti trečiam Komisijos nariui, jei:

13.1. sutampa Komisijos narių tos pačios paraiškos vertinimo balai ir (ar) pateikiamas identiškas skiriamų balų pagrindimas;

13.2. Komisijos narių tos pačios paraiškos vertinimo balai skiriasi daugiau nei 30 balų;

13.3. vienas Komisijos narys siūlo vertinamą paraišką finansuoti, o kitas – ne;

13.4. Komisijos nario siūlomas skirti finansavimas paraiškai skiriasi daugiau nei 25 procentais, palyginti su kito paraišką vertinusio Komisijos nario siūlymu.

14. Lėšos paraiškoms finansuoti paskirstomos visoms 45 ir daugiau balų surinkusioms paraiškoms. Komisijos siūlomas skirti lėšų konkrečiai paraiškai finansuoti dydis apskaičiuojamas pagal formulę, atsižvelgiant į Komisijos narių siūlomų skirti paraiškai lėšų sumų vidurkį ir paraiškos surinktų balų vidurkį:

LKx = Bx / 100 x Lx, kur:

LKx – konkrečiai paraiškai finansuoti Komisijos narių siūlomas skirti finansavimas;

Bx – konkrečiai paraiškai Komisijos narių skirtų balų vidurkis;

100 – didžiausias paraiškai galimas skirti balų skaičius;

Lx – konkrečiai paraiškai Komisijos narių siūlomų skirti lėšų sumų vidurkis.

Jeigu bendra visoms paraiškoms siūloma skirti lėšų suma viršija Programai įgyvendinti skirtą lėšų sumą, apskaičiuotos lėšos kiekvienai paraiškai mažinamos proporcingai iki Programai įgyvendinti skirtos lėšų sumos.

Jeigu bendra visoms paraiškoms siūloma skirti lėšų suma yra mažesnė nei Programai įgyvendinti skirta lėšų suma, apskaičiuotos lėšos kiekvienai paraiškai didinamos proporcingai iki Programai įgyvendinti skirtos lėšų sumos, tačiau neviršijant konkrečiai paraiškai Komisijos narių siūlomų skirti lėšų sumų vidurkio.

15. Komisija, gavusi iš Skyriaus informaciją apie skirto finansavimo atsisakymą, jei neskelbiamas papildomas kvietimas teikti paraiškas, atsisakytas lėšas paskirsto toms paraiškoms, kurioms buvo sumažintas finansavimas skirstant lėšas. Vertindama paraiškas ir teikdama pasiūlymus dėl finansavimo skyrimo Komisija vadovaujasi Programos įgyvendinimo tvarkos aprašo nuostatomis.

16. Komisijos siūlymu paraiškos gali būti atmestos, jei jos neatitinka Programoje keliamų reikalavimų ir vertinimo kriterijų, kaip neturinčios socialinės naudos ar turinčios mažą įtaką užimtumo situacijai Kauno mieste.

17. Komisija teikia Savivaldybės merui tvirtinti pareiškėjų, kurių paraiškos atitinka Programos reikalavimus ir siūlomos finansuoti, sąrašą ir pareiškėjų, kurių paraiškos neatitinka Programos reikalavimų ir siūlomos nefinansuoti, sąrašą.

18. Komisijos narys privalo nusišalinti nuo paraiškos vertinimo, jeigu įžvelgia galimą viešųjų ir privačių interesų konfliktą. Toks narys nedalyvauja Komisijos posėdyje, kai vertinama paraiška, arba Komisijos pirmininkui leidus gali dalyvauti stebėtojo teisėmis, t. y. jis negali dalyvauti diskusijoje dėl paraiškos vertinimo, bet gali atsakyti į klausimus, jeigu jo paklausia kiti Komisijos nariai.

**IV SKYRIUS**

**KOMISIJOS TEISĖS IR PAREIGOS**

19. Komisija turi teisę prašyti pateikti papildomą informaciją, susijusią su paraiškoje pateikta informacija ar Programos įgyvendinimu.

20. Komisijos nariai posėdžio metu gali pateikti klausimų arba pareikšti savo nuomonę. Tai užfiksuojama Komisijos posėdžio protokole.

21. Komisijos nariai privalo dalyvauti posėdžiuose, jų nepraleisti be pateisinamos priežasties.

22. Komisijos nariai privalo deklaruoti savo interesus, susijusius su vertinama paraiška, nusišalinti ir nebalsuoti vertinant tokią paraišką.

23. Komisijos nariai neturi teisės atskleisti jokios su vertinamomis paraiškomis ir Komisijos veikla susijusios informacijos, išskyrus įstatymų ir kitų teisės aktų nustatytus atvejus. Komisijos narys gali vertinti paraiškas tik pasirašęs konfidencialumo pasižadėjimą ir nešališkumo deklaraciją (2 priedas).

**V SKYRIUS**

**BAIGIAMOSIOS NUOSTATOS**

24. Šis reglamentas keičiamas ir papildomas Savivaldybės mero potvarkiu.

25. Komisijos nariai, pažeidę Lietuvos Respublikos teisės aktus ir šį reglamentą atlikdami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Paraiškų vertinimo komisijos

darbo reglamento

1 priedas

**(Paraiškos vertinimo anketos forma)**

**PARAIŠKOS DALYVAUTI ĮGYVENDINANT KAUNO MIESTO SAVIVALDYBĖS 2023–2025 METŲ UŽIMTUMO DIDINIMO PROGRAMĄ**

**VERTINIMO ANKETA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(paraišką pateikusio juridinio asmens pavadinimas)

|  |  |  |  |  |
| --- | --- | --- | --- | --- |
| Eil.  Nr. | Vertinimo kriterijai | Rekomen-duojami balai | Skiriami balai | Komentaras (įrašoma skiriamo balo argumentai) |
| 1. | Veiklos aprašymas |  |  |  |
|  | Aiškiai ir detaliai aprašyta ketinama vykdyti veikla, pagrįstas jos tęstinumas įgyvendinus programą, detalizuotos ir pagrįstos priemonės | 11–15 |  |  |
| Iš dalies detaliai aprašyta ketinama vykdyti veikla, iš dalies detalizuotos ir pagrįstos priemonės | 6–10 |  |  |
| Trūksta aiškumo, konkretumo, pateikta bendro pobūdžio informacija | 0–5 |  |  |
| 2. | Paraiškoje nurodyta planuojama veikla pagrįsta tikslinės grupės asmenų socialinės atskirties mažinimu, numatomos asmenų užimtumo ir ilgesnio išlaikymo darbo rinkoje priemonės ir būdai sukuriant tvarų užimtumą |  |  |  |
|  | Taip (numatyti, pagrįsti realiomis priemonėmis, būdais, skaičiavimais) | 7–15 |  |  |
|  | Iš dalies (numatyti, tačiau neaiškūs, nekonkretūs būdai, priemonės, skaičiavimai netikslūs) | 1–6 |  |  |
|  | Ne (nurodytos priemonės, skaičiavimai būdai visiškai neaiškūs, neatitinka realios situacijos / galimybių) | 0 |  |  |
| 3. | Veiklos naudos Kauno miestui pagrįstumas |  |  |  |
|  | Pagrįsta (apima trūkstamas veikos sritis ir tai pagrindžiama; ketinama įdarbinti ar sukurti darbo vietą (-as) ir (ar) perkvalifikuoti tikslinės grupės asmenis, turinčius mažiausią kvalifikaciją ar patiriančius didžiausią riziką; aiškiai nurodoma tikslinės grupės asmenų atrankos sistema; naudojamos papildomos priemonės, skatinančios ilgiau išlaikyti darbuotoją darbo vietoje; pasirenkami tikslinės grupės asmenys, kurie priskiriami prie ilgalaikių bedarbių ir pan.) | 11–15 |  |  |
|  | Iš dalies pagrįsta (apima trūkstamas veikos sritis ir tai pagrindžiama; ketinama įdarbinti ar sukurti darbo vietą (-as) ir (ar) perkvalifikuoti tikslinės grupės asmenis, turinčius mažiausią kvalifikaciją ar patiriančius didžiausią riziką; iš dalies nurodoma tikslinės grupės asmenų atrankos sistema; naudojamos papildomos priemonės, skatinančios ilgiau išlaikyti darbuotoją darbo vietoje; pasirenkami tikslinės grupės asmenys, kurie priskiriami prie ilgalaikių bedarbių ir pan.) | 1–10 |  |  |
| Nepagrįsta (nepaminėta jokia nauda Kauno miestui), pateikta bendro pobūdžio informacija | 0 |  |  |
| 4. | Paraiškoje nurodytos veiklos sąmata pagrįsta ekonomiško, taupumo ir efektyvumo principais |  |  |  |
|  | Pagrįsta, planuojamos patirti išlaidos atitinka rinkos situaciją, pateikti pagrindžiantys dokumentai, pasiūlymai (pvz., preliminari nuomos sutartis; kelių subjektų pasiūlymai su kainomis dėl ketinamos pagal programą įsigyti įrangos, kitų prekių ar paslaugų ir pan.); išlaidos tiesiogiai sietinos su ketinama vykdyti veikla, darbuotojų išlaikymu, būtinų darbo priemonių įsigijimu ir darbo vietos optimaliu įrengimu | 5–10 |  |  |
| Nepagrįsta, nepateikti pagrindžiantys dokumentai, pasiūlymai nepateikti ar pateikti nesivadovaujant ekonomiškumo, taupymo principais; nėra galimybės aiškiai identifikuoti visų ar dalies ketinamų patirti išlaidų poreikio veikloms vykdyti, tiesioginės naudos darbuotojui ir jo išlaikymui darbo rinkoje; ketinamos patirti išlaidos aukštesnės nei rinkoje | 0–4 |  |  |
| 5. | Veikla planuojama atsižvelgiant į tam tikrų profesijų darbuotojų trūkumą Lietuvoje ir analizuojant situaciją darbo rinkoje |  |  |  |
|  | Taip | 5 |  |  |
| Iš dalies (pateikta bendro pobūdžio nedarbo Lietuvoje apžvalga) | 2 |  |  |
| Ne | 0 |  |  |
| 6. | Numatoma sudaryti neterminuotas darbo sutartis su programoje dalyvavusiais tikslinės grupės asmenimis įgyvendinus programos priemonę |  |  |  |
|  | Taip | 10 |  |  |
| Ne | 5 |  |  |

|  |  |  |  |  |  |
| --- | --- | --- | --- | --- | --- |
| 7. | Paraiškoje nurodytai veiklai planuojama skirti savų lėšų (vertinama tik sumos dalis, kuri patvirtinama pridedamais komerciniais pasiūlymais ar kitais pagrindžiančiais dokumentais) | |  |  |  |
|  | Neplanuojama | | 0 |  |  |
| Planuojama iki 10 proc. prašomos finansavimo sumos | | 1–4 |  |  |
| Planuojama nuo 10 iki 20 proc. prašomos finansavimo sumos | | 5–9 |  |  |
| Planuojama daugiau nei 20 proc.  prašomos finansavimo sumos | | 10–15 |  |  |
| 8. | Paraiška teikiama ne pirmą kartą, buvo teikta paraiška dalyvauti įgyvendinant ankstesnių metų Kauno miesto savivaldybės užimtumo didinimo programą | |  |  |  |
|  | Įstaiga įdarbino tikslinės grupės asmenų pagal terminuotą darbo sutartį, pasibaigus programai (balas skiriamas proporcingai, atsižvelgiant į tai, kiek metų įstaiga dalyvavo programoje ir įdarbino tikslinės grupės asmenų) | | 0–5 |  |  |
| Įstaiga įdarbino tikslinės grupės asmenų pagal neterminuotą darbo sutartį, pasibaigus programai (balas skiriamas proporcingai, atsižvelgiant į tai, kiek įstaiga metų dalyvavo programoje ir įdarbino tikslinės grupės asmenų) | | 6–9 |  |  |
|  | Įstaigoje yra įdarbintų asmenų, pasibaigus programai, paraiškos teikimo momentu (balas skiriamas proporcingai, atsižvelgiant į tai, kiek metų įstaiga dalyvavo programoje ir paraiškos teikimo momentu yra įdarbinta tikslinės grupės asmenų ) | | 10–15 |  |  |
|  | Netinka nė vienas variantas | | 0 |  |  |
| **Bendra balų suma** | | | **100** |  |  |
| **Paraiškos privalumai** | |  | | | |
| **Paraiškos trūkumai** | |  | | | |
| **Komisijos nario išvada ir siūloma finansavimo suma** | |  | | | |

Paraiška, kuriai skirta nuo 45 iki 100 balų, yra finansuotina, mažiau nei 45 balai – nefinansuojama.

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_ (komisijos nario pareigos) (parašas) (vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_

Paraiškų vertinimo komisijos

darbo reglamento

2 priedas

**(Konfidencialumo pasižadėjimo ir nešališkumo deklaracijos forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens vardas ir pavardė)

**KONFIDENCIALUMO PASIŽADĖJIMAS IR NEŠALIŠKUMO DEKLARACIJA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(data)

Kaunas

Būdamas (-a) Kauno miesto savivaldybės mero sudarytos Paraiškų vertinimo komisijos pirmininku (-e) / pirmininko pavaduotoju (-a) / nariu (-e) (*nereikalingus žodžius išbraukti*):

1. Pasižadu:

1.1. objektyviai, dalykiškai, be išankstinio nusistatymo, vadovaudamasis (-i) visų pareiškėjų lygiateisiškumo, nediskriminavimo, proporcingumo, abipusio pripažinimo ir skaidrumo principais, atlikti Kauno miesto savivaldybei pateiktų paraiškų dalyvauti įgyvendinant Užimtumo didinimo programą (toliau – paraiškos) vertintojo pareigas;

1.2. saugoti ir tik įstatymų ir kitų teisės aktų nustatytais tikslais ir tvarka naudoti visą su paraiškų vertinimu susijusią informaciją (paraiškose pateikta informacija, mano ir kitų vertintojų tapatybės, vertinimo rezultatai ir pan.), kuri man taps žinoma, būnant vertintoju (-a), neteikti jos tretiesiems asmenims;

1.3. man pateiktas paraiškas ir kitus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

2. Man išaiškinta, kad konfidencialią informaciją sudaro:

2.1. informacija, kurios konfidencialumą nurodė paraiškos teikėjas ir jos atskleidimas nėra privalomas pagal Lietuvos Respublikos teisės aktus;

2.2. informacija, kurios atskleidimas prieštarauja įstatymams, daro nuostolių teisėtiems asmenų komerciniams interesams arba trukdo užtikrinti sąžiningą konkurenciją.

3. Pasižadu nusišalinti ir nedalyvauti paraiškų vertinimo procedūrose, kai:

3.1. aš pats (-i) esu pateikęs (-usi) ar asmenys, susiję su manimi santuokos, artimos giminystės ar svainystės ryšiais, yra pateikę paraišką arba aš esu (jie yra) paraišką pateikusio juridinio asmens steigėjas (-a, -ai), dalininkas (-ė, -ai), akcininkas (-ė, -ai), dalyvis (-ė, -iai), valdymo organo narys (-ė, -iai), darbuotojas (-a, -ai) ar susijęs (-usi, -ę) su šiuo juridiniu asmeniu kitais civiliniais santykiais (teikiu (teikia) paslaugas ir pan.);

3.2. aš pats (-i) esu potencialus (-i) pajamų ar kitokios turtinės ar neturtinės naudos gavėjas (-a) pagal pateiktą paraišką ar tokie gavėjai yra asmenys, susiję su manimi santuokos, artimos giminystės ar svainystės ryšiais;

3.3. aš pats (-i) esu priešiškas (-a) ar asmenys, susiję su manimi santuokos, artimos giminystės ar svainystės ryšiais, yra priešiški (vyksta ginčas ir pan.) paraišką pateikusio ar paraiškoje nurodyto fizinio ar juridinio asmens atžvilgiu;

3.4. aš turiu finansinių ar moralinių įsipareigojimų (skolų) paraišką pateikusiam ar paraiškoje nurodytam fiziniam ar juridiniam asmeniui;

3.5. yra kitų, galinčių sukelti viešųjų ir privačių interesų konfliktą, aplinkybių, dėl kurių negaliu laikytis 1.1 papunktyje nustatytų principų.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_